༄༅། །དཔལ་སྤྲུལ་ཨོ་རྒྱན་འཇིགས་མེད་ཆོས་ཀྱི་དབང་པོའི་གསུང་སྒྲོས་ཞལ་ད་ལུགས་གཉིས་སྙིང་བཅུད་བཞུགས་སོ། །

༄༅། །དེའང་མདོ་སྨད་སའི་ཐིག་ལེ་ཁྲ་མོ་གླིང་དཀར་སྟོད་ཀྱི་ས་ཕྱོགས་སུ་ཁྱིམ་བདག་ཞིག་ལ་བུ་བློ་རིག་རྣོ་ཞིང་གཤིས་བཟང་བ་ཡ་རབས་ཀྱི་རྟགས་ཐམས་ཅད་ཚང་བ་གཞོན་ནུ་བློ་ལྡན་ཟེར་བ་ཞིག་ཡོད། ཁོང་ཆུང་ངུའི་དུས་ནས་ཕ་ཤི་སྟེ་བཟང་པོའི་ཁ་ད་སློབ་མཁན་མེད་པའི་རྐྱེན་གྱིས་ཡུལ་མི་གྲོགས་ངན་འགའ་ཞིག་གི་རྗེས་སུ་འབྲངས་ནས་བརྐུ་རྫུན་གཡོ་ཁྲམ་སོགས་མ་རབས་ཀྱི་སྤྱོད་པ་ལ་ཕྱོགས་ནས་ཡོད་པའི་ཚེ། ཉིན་གཅིག་ཕྱི་རོལ་དུ་འཆགས་པའི་ལམ་ཁ་ཞིག་ན། ཕ་རྒན་སྐྲ་དང་སྨ་ར་དཀར་པོ་ལག་ན་མཁར་དབྱུག་རིང་པོ་ཞིག་ཐོགས་ནས་གོམས་པ་འདར་ལྡེམ་ལྡེམ་བྱས་ཏེ་འོངས་པ་ཞིག་དང་འཕྲད།

དེར་གཞོན་ནུས་མི་རྒན་ལ་བལྟས་ཏེ་ཁྲེལ་རྒོད་ཅིག་བྱས་ནས་འདི་སྐད་སྨྲས། ཧ་ཧ། མགོ་ལ་ཚར་ཞྭ་མ་གྱོན་ཡང་། །དགུན་འཁྱག་བ་མོ་འདི་ན་མེད། །ལྕང་དཀར་དབྱུག་པ་མ་བཟུང་ཡང་། །སྒོ་ཁྱི་བཙན་པོ་འདི་ན་མེད། །ལྡེམ་ལྡེམ་གོམ་པ་མ་སྤོས་ཀྱང་། །བྲོ་གར་འཁྲབ་ས་འདི་ན་མེད། །མི་རྒན་ས་ཕྱོགས་གང་ནས་ཡིན། །ད་ནངས་ཡོང་བ་གང་ནས་ཡོང་། །དོ་ནུབ་འགྲོ་བ་གང་དུ་འགྲོ། །མ་གསང་དྲང་པོའི་གཏམ་ལན་ཤོད། །ཅེས་སྨྲས་པས།

རྒན་པོས་ཚུར་གཞོན་ནུ་ལ་མིག་འབུར་ཚུགས་སུ་བལྟས་ནས། ཧ་ཧ། གོམ་པ་སྤོ་སྟངས་ཁྲེལ་ལུགས་ལ། །ལོ་ཆུང་སྣང་མཐོ་ཅན་ཞིག་འདྲ། །ཁ་བརྒྱགས་རྩེད་མོ་མཁས་ལུགས་ལ། །མ་རབས་བློ་རིག་ཅན་ཞིག་འདྲ། །མགོ་ནག་རྒས་པ་འཕྱ་ལུགས་ལ། །ཕ་མེད་གྲོགས་ངན་ཅན་ཞིག་འདྲ། །རྒས་པ་རྡོ་རྗེའི་བྲག་ལ་ཡོད། །གྲ་རྒས་དམར་ཡག་སྟག་ལ་ཡོད། །བཟང་ངན་ཕ་གཅིག་བུ་ལ་ཡོད། །གཞོན་ནུ་ཤ་རྒྱས་ཁྲག་རྒྱས་དུས། །ཁྱོད་བས་མཛེས་ཤིག་ང་ཡང་ཡིན། །ཁ་མིག་དབང་པོ་གསལ་བའི་དུས། །ཁྱོད་བས་མཁས་ཤིག་ང་ཡང་ཡིན། །རང་ཡུལ་ཕ་ཁྱིམ་ཡོད་པའི་དུས། །ཁྱོད་བས་དྲག་ཅིག་ང་ཡང་ཡིན། །ང་ས་ཆ་མདོ་ཁམས་སྒང་ནས་ཡིན། །ད་ནངས་འཁོར་བའི་གྲོང་ནས་འོངས། །དོ་དགོང་ཐར་པའི་གླིང་དུ་འགྲོ། །ཞེས་ཟེར་བ་ལ།

གཞོན་ནུའི་བསམ་པར་འདིས་བཤད་ཚུལ་ལ་ཉན་ན་རྒན་པོ་མཁས་པ་ཞིག་རེད་འདུག་སྙམ་ནས། ཀྱེ་རྒན་པོ་འདིར་དར་ཅིག་སྡོད་ལ་གཏམ་ཞིག་ཤོད་དང་སྨྲས་པས།

རྒན་པོ་ན་རེ། གཏམ་ཅི་ཞིག་སྨྲ། ཆོས་ཀྱི་གཏམ་ནི་ངས་མི་ཤེས། འཇིག་རྟེན་གྱི་གཏམ་ལ་ནི་ཁྱེད་རང་གིས་མི་ཉན། དེ་བས་རྒན་པོ་འགྲོ་ལམ་དུ་སོང་ན་དགའ་ཟེར་བ་ལ།

གཞོན་ནུས། འོ་ན་ཁྱེད་ཀྱིས་གང་བཤད་པ་དེ་ལ་བདག་གིས་ངེས་པར་ཉན་ནོ་ཞེས་ཁས་བླངས་པ་ན། དེར་རྒན་པོ་དལ་གྱིས་བསྡད་ནས་ན་རེ།

འོ། ད་ཆོས་དང་འཇིག་རྟེན་གྱི་གཏམ་མང་པོ་ངས་ཤེས་ཡང་མི་ཤེས། ཤེས་རུང་དེང་སང་སྙིགས་མའི་སྐྱེ་བོ་ཐམས་ཅད་མ་རབས་སྡིག་སྤྱོད་ཅན་གྱི་རྗེས་སུ་ཞུགས། རང་འདོད་གཡོ་སྒྱུ་ཁོ་ནས་དུས་འདའ། གཞན་ལ་གནོད་སེམས་ཤ་སྟག་འཆང་ཞིང་ལོག་པར་སྤྱོད། བཟང་པོ་བས་ངན་པ་བྲིན་དུས། །དྲང་པོ་བས་ཁྲེལ་མེད་རྒྱལ་དུས། །དྲིན་ཅན་ལས་གསར་གྲོགས་འདམ་དུས། །སྟེང་དཔོན་གྱི་བཀའ་ཁྲིམས་འཕྱུག །འོག་འབངས་ཀྱི་བྱ་སྤྱོད་འཕྱུག །ཚེ་ཕྱི་མར་ཕར་ཞོག་དང་། ཚེ་འདིའི་བྱ་སྤྱོད་ལའང་ཁྲེལ་མེད་བློ་གང་ཐུབ་བྱེད་མཁན་ལ་ཕོ་རྒོད་པོ་ཟེར་ཞིང་བསྟོད་ར་གཏོང་། ལེགས་སྤྱད་བཟང་པོའི་བྱ་བཞག་ལ་བློ་འདྲི་གྲོས་བསྟུན་བྱེད་མཁན་ཞིག་ཡོད་ན་ངན་པར་རྩི་བ་ཙམ་དུ་མ་ཟད། མི་ལུགས་ཀྱི་བསླབ་བྱ་སློབ་རྒྱུ་ཡོད་པ་ཙམ་ཡང་གོ་མ་མྱོང་བའི་དུས་ངན་འདིར། ང་འདྲ་བས་བཤད་པ་ལ་དགོས་པ་མེད་ཀྱང་། ད་ཁ་མི་མང་ཀ་མེད་རོགས་ཀྱི་དྲི་ནན། །ཝ་མི་བརྒྱལ་ཀ་མེད་འདྲེ་ཡིས་འགྲམ་ལྕག །ཁྱི་མི་ཟུག་ཀ་མེད་རྐུན་མས་ནག་འབུར། །ཟེར་བ་ལྟར་ཁྱོད་ཀྱིས་འདྲི་དུས་ངས་བཤད་དགོས་ཏེ། དྲིས་ན་བཤད་དགོས། །བསླབ་ན་སློབ་དགོས། །ཟེར་རྒྱུ་དེ་རེད། ད་མདོ་ཙམ་ཞིག་བཤད་ན།

དམ་པའི་ཆོས་ལུགས་ཟེར་བ་དེ་ཐོག་མར་སུས་སྟོན་ན་བླ་མ་དགེ་བའི་བཤེས་གཉེན་ཞིག་གིས་སྟོན་ལ། ཕུགས་རྒྱལ་བའི་བཀའ་ལ་གཏུག་དགོས། བར་དུ་སོ་བྱང་སྔགས་གསུམ་གྱི་རྩ་བ་ངེས་འབྱུང་བྱང་སེམས་ཡང་དག་པའི་ལྟ་སྒོམ་སོགས་སྒོ་གང་ཟག་དབང་པོ་རབ་འབྲིང་ཐ་མ་གསུམ་རེ་ཡོད་པས་རང་རང་གི་རྒྱུད་ཚོད་ལྟར་ཉམས་སུ་ལེན་དགོས། མཐར་རང་རྒྱུད་ཀྱི་ཉོན་མོངས་པའི་རྩ་བ་ཆད་ནས་སངས་རྒྱས་འཐོབ་ཐབས་ལ་དམ་པའི་ཆོས་ལུགས་ཐམས་ཅད་དེར་འདུས་པ་ཡིན། འཇིག་རྟེན་མི་ལུགས་ཟེར་བ་དེ། ཐོག་མར་སུས་སྟོན་ན་ཕ་མ་རྒན་རབས་སོགས་ཀྱིས་སྟོན་ལ། ཕུགས་སྔོན་བྱོན་དམ་པ་རྒྱལ་བློན་བྱང་སེམས་རྣམས་ཀྱི་ལུགས་ཀྱི་བསྟན་བཅོས་ལ་གཏུག་དགོས། བར་རྒྱལ་བློན་འབངས་གསུམ་མཐོ་དམན་ཕྱུག་དབུལ་ཐམས་ཅད་ཀྱིས་རང་རང་གི་ཚད་ལྟར། གོང་མ་བཀུར་ལུགས། འོག་མ་སྐྱོང་ལུགས། མཉམ་པོར་འགྲོ་ལུགས་ཐམས་ཅད་རང་ཚོད་དང་མཐུན་པ་ཞིག་ལག་ཏུ་ལེན་དགོས། མཐར་ཚེ་འདིར་བདེ་ཞིང་སྐྱིད་ལ་ཕྱི་མ་ཐར་པའི་ལམ་སྣེ་ཟིན་ཐབས་ཡོང་བ་དེར་འཇིག་རྟེན་མི་ལུགས་ཐམས་ཅད་འདུས་པ་ཡིན།

ད་ཆོས་ལུགས་ལ་བཀའ་བསྟན་བཅོས་གཞུང་མན་ངག་མཐའ་ཡས་པར་བཞུགས་ཡོད་པས་ངས་ཨེ་ཤེས་མི་ཤེས་བྱས་ཏེ་བཤད་མི་དགོས།

༈ ད་ལྟ་མི་ལུགས་མདོ་ཙམ་ཞིག་བཤད་ན། ཐོག་མར་གོང་མ་བཀུར་ལུགས་ལ། མཐོ་དམན་བཟང་ངན་ཐམས་ཅད་ཀྱིས་འདི་ཕྱི་གཉིས་ཀའི་རེ་ས་བླ་མ་དཀོན་མཆོག་གསུམ་ལས་མེད་པས། སྐུ་གཟུགས་གླེགས་བམ་སཱཙྪ་མཆོད་རྟེན་སོགས་སྐུ་གསུང་ཐུགས་རྟེན་གསར་རྙིང་བཟང་ངན་གང་ཡིན་ཀྱང་རུང་དད་པ་རྩེ་གཅིག་གིས་ཞེ་ས་བཀུར་སྟི་ཕྱག་དང་མཆོད་པ་སོགས་བྱེད་དགོས་ཏེ། གང་གིས་མོས་པ་ཡིད་བྱེད་པ། །དེ་ཡི་མདུན་ན་ཐུབ་པ་བཞུགས། །ཞེས་གསུངས་པ་རེད།

ཁྱད་པར་དུ་བླ་མ་སེར་མོ་བ་ཆོས་པ་རྣམས་ལ་བཟང་ངན་ལོག་ལྟ་སྐྱོན་བརྗོད་བརྙས་བཅོས་སོགས་བྱེད་མི་རུང་སྟེ། ཤི་བོས་རྣམ་ཤེས་བཅོལ་ས། གསོན་པོས་སྐྱབས་འཇུག་ཞུ་ས། ཡོད་ན་མཆོད་ས། མེད་ན་ཞུ་ས་ཡིན། ཡུལ་དཀོན་མཆོག་གསུམ་ལས་གཉན་པ་ཞིག་སྲིད་པ་འདི་ན་མེད། ཡར་དད་གུས་དང་ཚོགས་བསགས་རེ་བྱས་རུང་། མར་ངན་སྨྲས་དང་གནོད་སེམས་རེ་བྱས་རུང་འབྲས་བུ་བསམ་གྱིས་མི་ཁྱབ་བ་ཡོད་པས། ཁོང་རྣམ་པ་ཚོའི་བཟང་ངན་རང་རེ་ཚོ་ལྟ་བུས་དཔྱད་མི་ཤེས་ཏེ། ང་དང་ང་འདྲ་བ་མ་གཏོགས་གང་ཟག་གི་ཚོད་གང་ཟག་གིས་བཟུང་མི་རུང་ཞེས་སྟོན་པ་ཐུགས་རྗེ་ཅན་གྱིས་གསུངས་པ་རེད།

རང་གི་མཐོང་སྣང་ལ་མ་དག་པ་རེ་ཡོད་དུ་གྱུར་ནའང་དག་སྣང་དང་དད་གུས་བྱེད་དགོས། རང་གིས་རང་ངན་དུ་མ་འཇུག་དང་། གཞན་ངན་རུང་རང་ལ་མི་གནོད།

ལར་དེང་སང་མཐོ་དམན་སྐྱ་སེར་ཕོ་མོ་སུ་ཡིན་ཀྱང་རུང་། གཞན་སྐྱོན་ཞིག་བཙལ་ནས་བཤད་རྒྱུ་ཨེ་རྙེད་མི་རྙེད་བལྟ་གིན་འདུག་པ་དེ་ལས་ཐུ་བའི་སྐྱོན་ཞིག་ཆོས་དང་འཇིག་རྟེན་གཉིས་ཀའི་ལུགས་ལ་མེད། གཞན་སྐྱོན་མ་ཡིན་རང་སྐྱོན་ཡིན། །མེ་ལོང་ངོས་ལ་གཟུགས་ཤར་འདྲ། །

འོ་དེ་འདྲ་གཞན་སྐྱོན་བཤད་སྐབས་མི་བསམ་ཤེས་ཞིག་ཡིན་ན། བཤད་དུས་ཉན་ཉན་འདྲ་ཡང་གཏིང་ནས་ཞེ་ཁྲེལ་ཡོང་སྟེ། ཁོས་བཤད་ལུགས་ལ་བལྟས་ན། ཚུར་འཁོར་གྱི་ཀ་ལི། ཕར་འཁོར་གྱི་རོགས་ལི་ཞིག་རེད་སྙམ་པ་འཆར་ཡོང་། དེས་ན། གཞན་སྐྱོན་མ་བརྟག་རང་གི་སྐྱོན་ལ་བརྟག །གཞན་མཚང་མ་འབྲུ་རང་གི་མཚང་ནས་བྲུས། །གསུངས་པ་རེད།

གཞན་ཡང་གོང་གི་དཔོན་པོ་རྒྱལ་བློན་གཙོ་བོ་ཡུལ་མི་རྒན་རབས་ཕ་མ་སློབ་དཔོན་གྲོགས་མཆེད་ཐམས་ཅད་ལ་ཞེ་ས་བཀུར་སྟི། སྒོ་ཕྱེ་གདན་འདིང་། ཚུར་བསུ་ཕར་སྐྱེལ་སོགས་བྱེད་ནས་དད་དད་གུས་གུས་དང་། རང་དམའ་དམའ་ཞུམ་ཞུམ་བྱེད་དགོས།

དེང་སང་རེ་འགས་ཁོང་ཚོ་མཐོན་པོ་དང་མཁས་པ་ཕྱུག་པོ་ཡིན་བསམ་ནས་མི་ཐམས་ཅད་ལ་བརྙས་བཅོས་བྱེད་ཀྱིན་འདུག་པ་དེ་ནི་ཆོས་དང་འཇིག་རྟེན་གཉིས་ཀའི་ཡོན་ཏན་རྒྱུད་ལ་མེད་པའི་མངོན་རྟགས་རང་མཚང་ཕྱི་རོལ་ཏུ་ཐོན་པ་རེད། ཡོན་ཏན་མེད་པ་ང་རྒྱལ་ཆེ། །སྙེ་མ་སྟོང་པ་གོ་འཕང་མཐོ། །ཟེར་བའི་དཔེ་ལྟར་དང་། ང་རྒྱལ་གྱི་སྒང་བུ་ལ་ཡོན་ཏན་གྱི་ཆུ་མི་ཆགས་གསུངས་པ་རེད།

བཙན་ཕྱུག་བཟང་གསུམ་འཛོམས་པ་ཞིག་ལ་ཆོས་རྒྱལ་ཁྲི་སྲོང་ལྡེའུ་བཙན་བས་ལྷག་པ་ཞིག་བོད་ལ་ཡོང་མ་མྱོང་ཡང་། དེས་ཀྱང་སྤྲང་པོའི་ཚུལ་གྱིས་རྣལ་འབྱོར་པ་ལ་ཕྱག་དང་བཀུར་སྟི་མཛད། གཞན་ལ་མི་ཆོས་གཙང་མ་བཅུ་དྲུག་གི་བཀའ་ཁྲིམས་བཅས་པ་རེད།

དེས་ནས་གོང་མ་རྣམས་ལ་ཁ་མིག་ཡར་ལྟ། སྔར་དཔེ་ཕྱི་འཇོག་བྱེད་དགོས་པ་ཡིན། གང་བཟང་བའི་ཡ་རབས་ཀྱི་མི་དེ་རྒྱུད་འཇམ་དུང་ངེ་། སེམས་དྲང་ཤད་དེ། ཁོག་ཡངས་ཁྲོལ་ལེ་བ་ཞིག་ཡོང་།

༈ ད་འོག་མ་སྐྱོང་ལུགས་ནས་བཤད་ན། རང་བས་ཞན་པ་ཁས་དམན་ཉམ་ཆུང་རྒྱུ་མེད་སྤྲང་པོ་རྣམས་ལ་བརྙས་བཅོས་དམན་སྡང་ཐུབ་ཚོད་མི་བྱེད་པར་གཏམ་དང་ཟས་གོས་སོགས་ཀྱིས་ཕན་ཅི་ཐོགས་བྱ། གལ་སྲིད་ཕན་མ་ཐོགས་ནའང་ཁ་འཇམ་ཁོག་དྲང་རེ་བྱེད་དགོས། ཁས་དམན་ཐོག་ཏུ་དབང་ཤེད་བསྡིགས་ར་བརྡུང་བཙོག་བྱེད་ནས་མི་དཔའ་བོ་ཡིན་མདོག་ཁ་པོ་བྱེད་པ་དེ་ནི། ལག་པའི་ཐོག་ལ་གྲི་ངན་རྣོ། །སྤྲང་པོའི་ཐོག་ལ་ཁྱི་ངན་བཙན། །ཉམ་ཆུང་ཐོག་ལ་མི་ངན་སྡང། །་ཟེར་བ་རེད། མཐོ་འདོད་ན་དམན་ས་འཛིན་དགོས། །རྒྱལ་འདོད་ན་ཕམ་ཁ་ལེན་དགོས། །ཟེར་བ་རེད།

ལར་ང་རང་ཚོས་གཞན་གྱི་རྒྱུ་འབྱོར་པ་ཐོབ་མངའ་ཐང་སོགས་ཅུང་ཟད་རེ་མཐོང་ན་ཁ་ལག་པས་བཀབ་སྟེ་ཧ་ལས་འགྲོ་ཁུལ་དང་། དམན་སྤྲང་པོ་ངན་པ་སོགས་མཐོང་ན་མར་ཞབས་སུ་བཅད་ནས་མགོ་མཐོ་མཐོ་བྱེད་ཅིང་ཅུང་ཟད་རེས་མཚར་འགྲོ་བ་དེ་མཐོ་དམན་སྐྱིད་སྡུག་ཆེན་པོ་གོམས་མ་མྱོང་བའི་རྟགས་ཡིན། མཐོ་དམན་བཟང་ངན་གང་མཐོང་ཡང་། སྐྱིད་སྡུག་ལེགས་ཉེས་རང་ལའང་ཡོང་བས། ཧ་ཅང་མཐོ་དགའ་ཅན་དང་། དམའ་སྡང་ཅན་དེ་བྱེད་མི་རུང་། མཐོ་དམན་སྐྱིད་སྡུག་ཕྱུག་དབུལ་ཐམས་ཅད་མི་ཚེ་གཅིག་ལ་རྟག་ཐུབ་པའང་དཀོན་ཏེ། མཐུན་པ་ཡུན་དུ་འགྲིགས་པ་དཀོན། །ཕྱུག་པོ་ཚེ་གཅིག་སྐྱིད་པ་དཀོན། །མཁས་པ་ཉེས་མ་མྱོང་བ་དཀོན། །ཟེར་བ་རེད།

༈ ད་མཉམ་པོ་འགྲོ་ལུགས་ནས་བཤད་ན། གཉེན་ཉེ་འབྲེལ། གྲོགས་དགའ་མཐུན། ཡུལ་མི་ཁྱིམ་མཚེས་སུ་ལའང་། བརྐུ་རྫུན་གཡོ་སྒྱུ་དབྱེན་དཀྲུག་ཁྲེལ་མེད་གློ་མེད་ལྐོག་ལབ་འཕྱ་སྨོད་སོགས་མི་བྱ་བར་ཀུན་ལ་ཕན་གང་ཐོགས་དང་། བྱ་སྤྱོད་ཅུང་ཟད་རེ་ལ་དགའ་སྡུག་སྐྱེན་པོ་མི་བྱེད་པར་སྐྱིད་ཐེག་སྡུག་ཐེག །བཟང་ཤོང་ངན་ཤོང་། སེམས་ལ་གང་དྲན་གྱི་བྱ་བྱེད་མི་མང་བར་བློ་སྣ་གཅིག་གི་ཐོག་ཏུ་བརྟན་པོར་འདུག་དགོས། སུ་ལའང་ཁྲེལ་དང་ངོ་ཚ་མི་འབོར་བར་བསམ་བཟང་གྲོས་མཐུན་ངང་དུ་གནས་དགོས། རང་ས་མི་ལ་བཞག །མི་ས་རང་ལ་བཞག་ནས་དཔྱད་རྒྱུ་འདི་གལ་ཆེ།

ལར་སུ་ཡིན་ཀྱང་རང་སྐྱོན་འདི་གོ་དགོས། གཞན་སྐྱོན་འཚོལ་བའི་ཐུར་མ་རྣོ་རུང་། རང་སྐྱོན་བལྟ་བའི་མེ་ལོང་ཡོད་པ་ཤིན་ཏུ་དཀོན། རང་གིས་རང་མ་བརྟག་ན་གཞན་ནས་བཤད་མཁན་མི་འོང་། ཚུར་ངོ་གདོང་མཐོང་དུས་ངོ་བསྟོད་བཤད་རུང་། རྒྱབ་ཕར་ཕྱོགས་དུས་ལྐོག་ལབ་བླ་བཙོག་ལས་མེད། གལ་ཏེ་མི་བསམ་བཟང་ཞིག་གིས་སྐྱོན་དངོས་སུ་བཏོན་ཏེ་བཤད་བྱུང་ཡང་དེ་ལ་ཉན་རྒྱུ་ཕར་ཞོག །མི་གནོང་ཅན་ཁྲོ། །རྟ་རྒྱབ་ཆད་འཕག །ཟེར་བ་ལྟར་འཁོན་དུ་འཛིན་ཡོང་། དེང་སང་མིན་ཀུན་གྱིས་རང་ཉིད་བཟང་པོ་ཞིག་ལ་ཆ་འཇོག་པ་རེད་དེ། བཟང་ངན་མཁས་པའི་གཞུང་ལུགས་ལ་བལྟས་ནས། རང་གཤིས་འདི་རང་གིས་བརྟགས་ཤིང་རང་རྒྱུད་འདི་རང་གིས་བཅོས་ཤིག་ཨེ་གོ །ཞེས་ཟེར་བ་ལ།

ཡང་གཞོན་ནུ་བློ་ལྡན་གྱིས། མཐོ་དམན་བར་གསུམ་གྱི་འགྲོགས་ཚུལ་དེ་ལྟར་ཡིན་ན། དེང་སང་དཔོན་པོ་སོགས་རེ་འགས་རང་ཉིད་ཁྲིམས་མཐུན་གྱིས་སྤྱོད་ལམ་ལ་གནས་ཤིང་ལུས་ངག་གིས་ཞབས་ཞུ་ཇི་ཙམ་བསྒྲུབ་ཀྱང་བྱ་སྤྱོད་ཅུང་ཟད་རེ་ཙམ་དུ་ཉེས་ན་བརྡུང་བརྡེག་དང་རྒྱུ་རྫས་ཀྱི་ཐོག་ནས་ཆད་པ་ཆེན་པོ་གཅོད་པ་དང་། དེ་བཞིན་དུ་དམན་སྤྲང་པོ། བར་གཉེན་འབྲེལ་སྤུན་མཛའ་གྲོགས་ཚོའི་ནང་ལ་ཡང་ཕར་ཕན་གང་ཐོགས་ཀྱིས་བུ་བཞིན་བསྐྱངས་རུང་། ཚུར་ནོར་རྫས་ཆུང་མ་སོགས་བརྐུ་འཕྲོག་ཁ་བསླུས་ལ་སོགས་དགྲ་བཞིན་དུ་གནོད་སྐྱེལ་མཁན་ཡང་མང་པོ་ཡོང་གིན་འདུག་པས་དེ་ཚོ་ལ་ཐབས་ཇི་འདྲ་བྱེད་དགོས་བཤད་དུ་གསོལ། ཟེར་བ་ལ།

རྒན་པོས། འོ་བློ་དང་ལྡན་པ་ཁྱོད་དེ་བཞིན་དུ་ཞིབ་པར་འདྲི་དགོས་ཏེ། རྣ་ཐོས་ཙམ་གྱིས་གོ་རྟོགས་དཀའ། ཉོན་དང་མཐོ་དམན་བར་གསུམ་སུ་ཡིན་རུང་ཐོག་མར་བཟང་ངན་བརྟག་དགོས། མི་ལ་རབ་འབྲིང་ཐ་གསུམ་ཡོད། རབ་ཀྱིས་ཡུལ་ཁམས་སྡེ་འབངས་ཀུན་གྱི་སྤྱི་དོན་བྱེད་ཅིང་རང་དོན་ཞོར་བྱུང་དུ་འགྲུབ་ནས་འོང་། འབྲིང་གིས་གཞན་ལ་མི་གནོད་པར་རང་དོན་སྨོན་རྒྱུ་ཡོད་པ་ཞིག་འགྲུབ་ནས་འོང་། ཐ་མས་གཞན་ལ་གནོད་པ་སྐྱེལ་བཞིན་རང་དོན་ཁོ་ན་ཙམ་བསྒྲུབ་ཀྱང་ཇི་བཞིན་འགྲུབ་དཀའ། གལ་སྲིད་མི་ངན་འགའ་ཞིག་གིས་ཁྲེལ་དང་ངོ་ཚ་ཁྱད་དུ་བསད་དེ་རང་དོན་ཨུ་ཚུགས་སྦར་བཅང་གིས་བསྒྲུབ་ནས་གཏམ་ངན་མི་ཁ་དང་བཅས་ཏེ་འགྲུབ་ཙམ་འོང་བ་ཡང་ཡོད། འོ་དེ་རེ་རེ་ལའང་རབ་འབྲིང་ཐ་གསུམ་ཡོད་དེ། ལར་ཆོས་དང་འཇིག་རྟེན་གཉིས་ཀ་ལ་རབ་འབྲིང་ཐ་གསུམ་རེ་ཕྱེ་རྒྱུ་ཡོད།

དེང་སང་བསྟོད་ན་ཨ་སྔོན་གནམ་གྱི་དཀྱིལ་རེད། སྨད་ན་དོག་མོ་སའི་གཏིང་རེད། དེ་མིན་རང་རང་གི་ས་ནས་འཇོག་མི་ཤེས་པ་འདི་ཁོག་པ་ཆུང་བའི་སྐྱོན་རེད། ལར་རྒྱུས་མེད་མི་ལ་བསྟོད་ར་མ་སྔ། རྒྱུས་ཡོད་མི་ལ་དགའ་སྡུག་མ་སྔ། ཟེར་བ་རེད།

བཟང་པོ་བླ་མ་མི་དཔོན་ཚོ་ལའང་སྐྱོན་སྣ་རེ་དང་། ངན་པ་སྤྲང་པོ་ཆོམ་རྐུན་པ་ཚོ་ལའང་ཡོན་ཏན་སྣ་རེ་མེད་མཁན་མེད་ཀྱང་། སྐྱོན་དང་ཡོན་ཏན་གང་ཆེ་དང་གང་མང་བརྟག་དགོས། སྐྱོན་མེད་ཡོན་ཏན་ལྡན་པའི་མི་དཀོན། །འཛེར་མེད་དྲང་པོར་སྐྱེས་པའི་ཤིང་དཀོན། །རྣོ་མཉེན་ངར་དང་ལྡན་པའི་ལྕགས་དཀོན། །ཟེར་བ་རེད།

མཁས་པའི་ཁོག །གཡོ་ཅན་གྱི་སྒྱུ། བརྫུ་བག་ཅན་གྱི་གཤིས་འདི་ཚོ་གོ་དཀའ་བས་ངོ་ལྐོག་སྣ་ཚོགས་སྒོ་ནས་ཐབས་ཀྱིས་བརྟག་དགོས། དཔྱད་མཁས་ན་གང་རུང་གོམས་ཆ་སྐྱེ་བས་སྐྱིད། །བརྟག་ཤེས་ན་གང་ཐོས་ཆ་རྒྱུས་ལོན་པས་སྐྱིད། ཟེར་བའི་དཔེ་ལྟར་ཞིབ་པར་མ་བརྟག་ན་གོ་དཀའ། དགྲ་འདྲེ་གཉིས་དང་མ་འཕྲད་ན། །རང་ཚུགས་ཅན་དེ་སུ་ཡང་ཡིན། །རྒྱུ་ཚེགས་གཉིས་དང་མ་འཕྲད་ན། །ཁ་བཟང་བ་དེ་སུ་ཡང་ཡིན། །གྱོད་རྐྱེན་ངན་པ་མ་འཕྲད་ན། །ཁ་མཁས་པ་དེ་སུ་ཡང་ཡིན། །སྐྱིད་སྡུག་ཐོག་ཏུ་མ་བབས་ན། །ཨ་མའི་སྒོ་ཁར་སུ་ཡང་བཟང་། །ཟེར་བ་རེད། བཟང་ངན་གང་ལའང་མྱུར་དུ་ཐག་མི་བཅད་པར་ཞིག་ཏུ་བརྟག་དཔྱད་བྱེད་དགོས།

གོང་གི་དཔོན་པོ་སོགས་གཙོ་བོ་རྣམས་ནི། སྤྱིར་ཁ་ཉུང་། ཁོག་ཡངས། ཚོད་ཟིན། ཚུགས་ཐུབ། བསམ་པ་བཟང་། སྤྱོད་ལམ་ཞིབ་པ་སོགས་ཡོན་ཏན་ཐམས་ཅད་ཚང་བ་དང་། ཁྱད་པར་ཁྲལ་དང་ཁྲིམས་ཀྱི་ཐོག་ལ་རང་འདོད་ཞེ་བཞག །གཞན་ངོ་མཐོ་དམན། མི་ངོ་ནོར་ངོ་སོགས་ཀྱི་དབང་དུ་མི་གཏོང་བར་རྒྱུ་འབྲས་དྲང་པོ་ཚད་འཛིན་ཕེར་བ་ཞིག་དགོས།

ལར་དཔོན་མེད་ན་འབངས་མགོ་སུ་ཡིས་སྐྱོབ། །འབངས་མེད་ན་རྒྱལ་པོ་སུ་ལ་བྱེད། །དཔོན་དྲང་ན་རྗེ་འབངས་སྐྱིད་ཅིང་བཙན། །འབངས་རྒྱས་ན་རྒྱལ་པོའི་རྒྱན་ཆ་ཡིན། །དཔོན་བཟང་པོས་འབངས་ལ་ཁ་མགོན་མཛད། །འབངས་བཟང་པོས་དཔོན་ལ་རྩི་བཀུར་བྱེད། །དེ་ཡང་ཤིང་གིས་ཤིང་བཏེགས་ན་ཀ་བ་དང་གདུང་མ། མི་ཡིས་མི་བཏེགས་ན་དཔོན་པོ་དང་གཡོག་པོ། ཟེར་བ་ལྟར། རྗེ་འབངས་གཅིག་གིས་གཅིག་ལ་ཕ་དང་བུ་ལྟར་བརྟེན་དགོས།

ཕ་ཁུ་ཞང་པོ་རྒན་རབས་རྣམས་ནི། ཁ་ཉུང་ཞིང་གཤིས་འཇམ་པ། བུ་ཚ་རྣམས་ཀྱི་ཐོག་ཏུ་ཁ་མཆུ་བུ་ལོན་སོགས་ཀྱི་ཤུལ་བཞག་ངན་པ་མེད་པ། ལུས་བདེ་སེམས་བདེ་འཆི་ཆོས་རྣམ་དག་ལ་འབད་ཀྱིན་སྡོད་པ་ཞིག་ཡིན་དགོས།

ཕོ་སྐྱེས་པ་རྣམས་ནི། བློ་དང་བྱ་བ་ཚོད་ཟིན་པ། དགྲ་བོ་བཙན་པོ་ལ་ཡ་ཐུབ་པ། གཉེན་དང་དམན་པའི་ཚིག་ཐེག་པ། རྒྱུད་འཇམ་ཞིང་ཕྱི་ཐག་རིང་བ། རང་ཚུགས་ནམ་ཡང་མི་འཆོར་བ་ཞིག་དགོས། ཕུ་ནུ་ནང་འཛིང་བྱུང་ན་ཁྲེལ་མེད་རྒྱལ། །བཟའ་ཚང་ནང་འཛིང་བྱུང་ན་བུད་མེད་རྒྱལ། །ཟེར་བ་ལྟར། ཕྱིའི་དགྲ་འདུལ་བ་ལ་དཔའ་ཡང་། ནང་གི་གཉེན་ཉེ་བ་ལ་ཕམ་ཁ་ལེན་གང་ཐུབ་བྱེད་པ་དེ་ཚོ་བུ་བཟང་པོ་ཡིན།

བུད་མེད་རྣམས་ནི། ཁ་དང་བློ་སྣ་མི་མང་བར། རང་ཁྱོ་ལྷ་ལྟར་རྩི་བ། གཞན་ཁྱོ་དུག་ལྟར་འཛེམ་པ། ཚགས་ཞིབ་གསོག་འཇོག་མཁས་པ། བྲན་གཡོག་སྒོ་ཕྱུགས་སྐྱོང་བདར་ལེགས་པ། སེམས་ཆུང་དམན་ས་འཛིན་ཅིང་། ཁྲེལ་དང་ངོ་ཚ་ཆེ་བ་ཞིག་དགོས།

བྲན་གཡོག་སོགས་དམན་པ་རྣམས་ནི། ངན་སེམས་གཡོ་སྒྱུ། ཁ་རྫུན་ལག་རྐུ། ལྐོག་ལབ་དཀྲུག་ཤིང་སོགས་མི་བྱེད་པ། སྦྱིན་བདག་ལ་ཤ་ཚ་བ། གོ་ཆེ་ཆོད་ཆུང་ཆོད་གང་ཟེར་ཁ་ལ་ཉན་པ་ཞིག་དགོས།

ལར་མཐོ་དམན་བར་གསུམ་སུ་ཡིན་ཡང་བསམ་ངན་གཡོ་སྒྱུ་ཅན། བློ་མང་ཁ་མང་ཚོད་མེད་སྤྲོ་ཐུང་གི་རིགས་སོགས་ངན་པ་རྣམས་ནི་ཐབས་ཀྱིས་སྤངས་དགོས་ཏེ། ཞེ་སྡང་གི་གྲོགས་པོ་མེད་ན་དགའ། །ཤིག་ཚང་གི་དུག་སློག་མེད་ན་སྐྱིད། །ཟེར་བ་རེད།

སྤྱིར་གཅིག་ལ་བཟང་ཡང་ཀུན་ལ་མི་བཟང་། གཅིག་ལ་ངན་ཡང་ཀུན་ལ་མི་ངན། སེམས་ཅན་རང་རང་གི་ལས་དང་ལས་ཀྱི་འབྲས་བུ་སྣ་ཚོགས་པའི་དབང་གིས་ཡིན།

ལར་དགྲ་ལ་ཡང་སྔོན་ལས་ཀྱི་དབང་གིས་དགྲར་གྱུར་པ་དང་། ཕ་རོལ་པོས་མ་ཤེས་པའམ་ཐབས་མེད་ཀྱིས་དགྲར་གྱུར་པ་དང་། གཞན་གྱིས་དབྱེན་སྦྱོར་རམ་རང་གིས་དཔྱད་མ་ཤེས་པས་དགྲར་བཟུང་བ་སོགས་མང་པོ་ཡོད། དགྲ་ཡང་ཡ་རབས་བསྟེན་ཆོག་པ་ཞིག་ཡིན་ན་བྱམས་པའི་ཚིག་གིས་སེམས་ཕབ་སྟེ་ཐབས་ཀྱིས་གྲོགས་སུ་འགུགས་པ་མཁས་པའི་བྱེད་ལུགས་ཡིན། དགྲ་ངན་པ་མ་རུང་པའི་རིགས་ཞིག་ཡིན་ན་ཁ་འཇམ་ཁོག་གྱོང་ཁྲམ་གཡོ་ཐབས་སྣ་ཚོགས་ཀྱིས་འདུལ་དགོས། དཔུང་ཤེད་བཙན་པོས་འདུལ་བ་ནི་ཀུན་གྱི་སྤྱི་ལུགས་ཡིན། མི་ཐུབ་བཞིན་དུ་ཁས་ལེན་བྱེད་པ་བླུན་པོ་ཡིན་ཏེ། བཤད་མི་ཤེས་ཁ་རོག་བསྡད་ན་མཛེས། །ལས་མི་ཐོན་འགོ་ནས་བསྐྱུར་ན་མཛེས། །དཔའ་མི་ཐུབ་རྒྱང་ནས་བཞག་ན་མཛེས། །ཟེར་བ་རེད།

གཉེན་གྱི་རིགས་ལ་ཁ་གསག་ངོ་བསྟོད་མེད་པར་ཉེས་པ་བྱུང་ན་བཤད་དེ་རྒྱུད་བཅོས་ཐབས་བྱ། ལེགས་ན་གཏང་རག་ཚིག་གིས་ཕན་ཐོགས་ཐབས་བྱེད་དགོས། ཁྱད་པར་བུ་དང་ཚ་བོ་བྲན་དང་ཆུང་མ་ལ་སོགས་ངན་ལང་དུ་མི་བཏང་བར་འཇམ་རྩུབ་རན་པ་ཞིག་གིས་ལམ་ལ་འཇོག་དགོས།

མི་ངན་ཁ་ཅིག་ནི་འཇམ་པོ་ལས་རྩུབ་པོས་འདུལ་ན་དགའ་བ་ཡང་ཡོང་སྟེ། རྔ་དང་རོལ་མོ་བརྡུང་ན་སྙན། །གྱང་དང་ཕུར་པ་བརྡུང་ན་སྲ། །ཀོ་བ་མི་ངན་བརྡུང་ན་དུལ། །བུ་དང་ཆུང་མ་བརྡུང་ན་ཉན། །ཟེར་བ་ལྟར་ཡིན་པའང་ཡོད།

ཡང་མི་ངན་ལ་ལས་རང་ལ་བཟའ་ཚང་དང་གྲོགས་པོ་བཟང་པོ་ཡོད་དུས་ཧ་མི་གོ་བར་ཁྱད་གསོད་འཐབ་རྩོད་ཡི་ཆད་འགྲོ་བ་བྱེད། ཕྱིས་ནས་སོ་སོར་བྲལ་སོང་དུས་ད་གཟོད་འགྱོད་པ་སྐྱེས་པའང་ཡོད་དེ། འདྲིས་ཆེ་ན་སེངྒེ་ཁྱི་ཡིས་སྨོད། །ཐག་ཉེ་ན་མིག་གིས་རྫི་མ་མི་མཐོང་། །ཟེར་བའི་དཔེ་ལྟར་འདྲིས་ཡུན་མེད་པའི་རྟགས་རེད།

ལར་ཤེས་དགོས་རྒྱུ་ཞིག་ལ་མིའི་བཟང་ངན་འདི་ལས་ཐུ་བ་མེད། མི་རབ་རེ་རེས་ཡུལ་ཁམས་གྲོང་སྡེ་མང་པོ་བདེ་བར་བཀོད་ནས་བསྡད་པ་ཡང་ཡོད། མི་ངན་རེ་རེས་ཡུལ་སྡེ་ཁྱིམ་མཚེས་མང་པོ་དཀྲུག་ཤིང་བྱས་ནས་བསྡད་པའང་ཡོད། གྲོགས་བཟང་པོ་དང་འགྲོགས་ན་བཟང་དུ་འགྲོ། །གྲོགས་ངན་པ་དང་འགྲོགས་ན་ངན་དུ་འགྲོ། །དགེ་བའི་གྲོགས་པོ་གསེར་བས་དཀོན། །གཞན་དུ་ཡོད་ཀྱང་གཉེན་དུ་ཁུག །སྡིག་པའི་གྲོགས་པོ་དུག་ལས་ཐུ། །རང་ཕྱོགས་ཡོད་ཀྱང་བོར་ན་ལེགས། །གསུངས་པ་རེད། དེས་ན་གཙོ་ཆེ་བ་གྲོགས་འདིའི་བཟང་ངན་ལེགས་པར་ཤེས་པ་གལ་ཆེ་ཟེར་བ་ལ།

ཡང་གཞོན་ནུ་བློ་ལྡན་གྱིས། བྱ་སྤྱོད་ཉུང་ཞིང་ཚོད་ཟིན་དགོས་རྒྱུའི་བྱ་བ་དང་སྤྱོད་པ་དེ་ལ་ཇི་ལྟར་སློབ་དགོས་བཤད་པར་ཞུ་ཟེར་བ་ལ།

རྒན་པོས། འོ་ཡ། ད་བྱ་བ་ནི་འགྲོ་འདུག་ལས་ཀ་དགྲ་འདུལ་གཉེན་སྐྱོང་སོགས་ཡིན། སྤྱོད་པ་ནི། རང་གི་རྒྱུན་དུ་བཟའ་འཐུང་ཉལ་འདུག་བཤད་ལུགས་འགྲོ་ལུགས་སོགས་ཡིན་ཏེ། དེ་གཉིས་ཀ་ལ་བཟང་ངན་ལེགས་ཉེས་ཐམས་ཅད་རང་གིས་བརྟག །གཞན་ལ་འདྲི། སྔར་སོང་ལ་དཔེ་བཞག །ཕྱིས་ཡོང་ལ་བློ་བཀོད། རང་གི་ཚོད་དང་བསྟུན། ཡུལ་གྱི་སྲོལ་དང་བསྟུན། ཆེན་པོ་ལ་མི་ཞུམ། ཆུང་ངུ་ལ་མི་བརྙས། ཁེ་ཉེན་བཟང་ངན། འགྲུབ་དང་མི་འགྲུབ། འགྲུབ་ན་དོན་འབྲས་ཆེ་ཆུང་སོགས་བརྟག་ཅིང་དཔྱད། ཐབས་རིམ་གྲོ་དང་ཚོགས་བསགས་སོགས་ལ་འབད་དེ་དང་པོ་ནས་སྟབས་གཟབ་དགོས་ཏེ། གཏམ་གྱི་འགོ་དཀའ། །བྱ་བའི་གཞུང་དཀའ། །ཆོས་ཀྱི་མཐའ་དཀའ། །ཟེར་བ་ལྟར་ཡིན་པས། བྱ་བ་གང་བརྩམ་པ་དེ་མཐར་མ་ཕྱིན་གྱི་བར་དུ་སྙིང་སྟོབས་དང་བཟོད་བསྲན་བསྐྱེད་དགོས། བློ་སེམས་གཞན་མི་མང་ཁ་མང་གི་རྗེས་སུ་མི་རྒྱུག་པར་ཐབས་དང་ཡུན་གྱིས་བསྒྲུབ་དགོས། མཐར་བྱ་བ་དེ་ལེགས་ན་ལེགས་ཚོད་འཛིན། ཉེས་རུང་བློ་འགྱོད་དང་ལེ་ལན་མེད་པར་རྐྱེན་ཐེག་དགོས།

ལར་བྱ་བ་ཐམས་ཅད་བརྟག་དཔྱད་མཁས་པས་འགྲུབ་པ་དང་། བསོད་ནམས་ཤུགས་ཀྱིས་འགྲུབ་པ་གཉིས་ལས་མེད་པས། རང་ཉིད་འདི་ཕྱི་གཉིས་ཀའི་བདེ་ཐབས་སྐྱིད་ཐབས་ལ་འཕྱུག་པ་མེད་པ་ནི་དཀོན་མཆོག་གསུམ་གྱི་ཞིང་ལ་ཚོགས་བསགས་པ་འདི་ཁོ་ན་ཡིན་ཏེ། འབད་རྩོལ་རི་བོ་ཙམ་ཞིག་བྱེད་པ་བས། །བསོད་ནམས་མེ་སྟག་ཙམ་ཞིག་བསགས་ན་དགའ། །ཟེར་བ་རེད། བསོད་ནམས་ཤུགས་ཀྱིས་དོན་འགྲུབ་པ། །ཉི་མའི་འོད་བཞིན་ལྟོས་པ་མེད། །འབད་པའི་ཤུགས་ཀྱིས་དོན་འགྲུབ་པ། །མར་མེའི་འོད་བཞིན་ཀུན་ལ་ལྟོས། །ཞེས་གསུངས་པ་རེད།

མཁོས་དམན་རྣམས་ནས་ཁ་སྐྱིད་འདོད་འཕྱོར་འདོད་མི་ཆེ་ཞིང་། ཟས་ངན་དུ་བ་ཆང་རག་དང་། སྤྱོད་ངན་ཤྭ་རྒྱན་འགྱེད་པ་སོགས་མ་རབས་མགོ་སྟོང་གི་བྱ་བ་མི་བྱེད་པར། རང་གི་ནོར་རྫས་རྩོལ་སྒྲུབ་ཉིན་རྫི་མཚན་སྲུང་ཚགས་དམ་ཞིབ་པར་བྱེས་ཏེ་བོར་བརླག་དང་དོན་མེད་ཆུད་ཟོས་སུ་མ་སོང་བར་བསགས་དགོས། ཁྲེལ་མེད་ལ་གཡར་སྐྱི་མི་རུང་། །ནོར་མེད་ལ་ཚོང་བཞག་མི་རུང་། །སྤྱིར་བརྐུ་དང་གཡོ་སྒྱུ་ཕྲག་དོག་གིས་ནོར་བཙལ་ན། མཐར་ནོར་རྫས་ཀྱི་མི་ཚད་རང་གི་སྲོག་ཀྱང་བརླག་བྱེད་དུ་འགྲོ་བ་ཡོད།

ལར་རང་ལ་སྔོན་བསགས་ཞིག་མེད་ན་འབད་རྩོལ་ཁོ་ནས་ཡར་མི་ཞོག་སྟེ། ནོར་བསགས་པས་མི་སོག་བསོད་ནམས་བསགས་པས་སོག །གོས་གྱོན་པས་མི་འཛད་དབང་ཐང་ཟད་ཉིན་ཟད། །མི་ན་བས་མི་འཆི་དུས་ལ་བབ་ཉིན་འཆི། །ཟེར་བ་རེད།

འབྱོར་ལྡན་རྣམས་ནས་རང་ནོར་རང་ལ་དབང་ཡོད་དུས་རབ་དམ་པའི་ཆོས་ཕྱོགས་སུ་གཏོང་གང་ཐུབ་བྱེད། འབྲིང་གཞན་ལ་ཕན་ཅི་ཐོགས་བྱ། ཐ་མ་རང་གི་ཁ་རྒྱབ་སྐྱིད་པོ་རེའི་བེད་ཆོད་དགོས་ཏེ། དེ་མིན་ནམ་ཞིག་རྒྱུ་རྫས་ཐམས་ཅད་བསྐྱུར་ནས་གཅེར་བུ་ལག་སྟོང་དུ་འགྲོ་རན་དུས་ཕྱིས་ཚར་བ་རེད། སེམས་བསམ་པ་ལ་མུན་པ་རུབ་ན་རྒྱུ་ནོར་རྫས་རི་རབ་ཙམ་ཡོད་ཀྱང་མི་ཕན་ཟེར་བ་ཡིན།

སྤྱིར་སེམས་རྒྱུད་འཇམ་ཡང་རང་ཚུགས་མ་ཤོར། བཟང་ངན་གང་བྱུང་ལ་དགའ་སྡུག་མ་སྔ། ལར་བཟང་བྱས་ངན་བྱས་ལ་ཁྱད་པར་ཡོད་དགོས། གཏམ་ཐོས་ཚད་གོ་ཚད་ཁ་ནས་བཤད་མི་རུང་སྟེ། གཏམ་ཅི་དྲན་བཤད་ན་སྨྱོན་པ་ཡིན། །ཟས་གང་མཐོང་ཟ་ན་ཁྱི་ཕག་ཡིན། །ལས་གང་དྲན་བསྒྲུབ་ན་མགོ་སྟོང་ཡིན། །ཟེར་བ་རེད།

ཆུ་བྲག་དགྲ་རྐུན་གཅན་གཟན་སོགས་ལ་ཕོད་མ་འཛུག །གནོད་པ་ཆུང་ཡང་དྭོགས་ཟོན་གྱིས། ཕན་ཐོགས་ཆུང་ཡང་ངོས་ལེན་གྱིས། བཟང་ངན་སུ་ལའང་ངན་བཤད་ལྐོག་ལབ་མ་བཏང་། ཁ་ཉུང་ལ་ཁོག་ཡངས་པོར་གྱིས།

དམིགས་བསལ་གལ་ཆེན་ཐབས་མེད་བྱུང་ན་མ་གཏོགས་རྫུན་མ་སྨྲ་བར་དྲང་པོར་ཤོད། ཁས་ལེན་མ་མང་བར་སྨྲས་ཚད་མི་རྫུན་པར་གྱིས། བཟང་པོ་ལ་རྒྱུ་ཚེགས་གང་ལ་ཐུག་ཀྱང་ཕོད་པ་ཞིག་གྱིས། ངན་པ་ལ་རྒྱུ་མཚན་གོ་བར་ཤོད་ལ་གཉའ་རེངས་སུ་མ་འཇུག །རྒྱུས་མེད་ལ་ཞེ་ས་དང་ཟས་མགྲོན་གྱིས་ངོ་བསུས་ལ་ནོར་རྫས་དང་སྙིང་གཏམ་རང་རྒྱུས་མ་ཤོར། རྒྱུས་ཡོད་ལ་ཕན་གང་ཐོགས་གྱིས་ལ་གློ་ཁྲེལ་དང་མནའ་རྫུན་མ་ཤོར། གཞན་རྒུད་དུས་དང་ཉེས་དུས་སྨ་ཕབ་དང་སྨད་ར་མ་གཏོང་། རང་དར་དུས་དང་བརྒྱགས་དུས་རང་མཐོང་དང་ཁེངས་སེམས་མ་ཆེ། བླ་དཔོན་གཉན་པོ་དང་སྔགས་པ་བན་བོན་སོགས་ལ་དོ་མ་བདོ། མི་བློ་མང་དང་དགའ་སྡུག་སྐྱེན་པའི་རྗེས་སུ་མ་འབྲང་། བཤད་ཚད་བདེན་དུ་མ་འཛིན། གནོད་ཚད་དགྲ་རུ་མ་ལྟ། མཐུན་ཀྱང་སྙིང་གཏམ་མ་བཤད། མཁོན་ཀྱང་སྐྱོན་མཚང་མ་འབྲུ། ཕར་སོང་མེད་པའི་མི་ལ་རེ་བ་མ་ཆེ། ཚུར་ཕན་ཐོགས་པའི་མི་ལ་ཕྱི་ཐག་མ་ཐུང་། རྒྱུས་མེད་སུ་ལའང་བློ་མ་གཏོད། མང་པོའི་ནང་དུ་གཏམ་མ་མང་། གཅིག་པུར་འདུག་དུས་ལག་མ་མང་། ནམ་དང་ནམ་ཡང་བྱ་བ་མ་མང་། བློ་གཏད་ཅན་གྱི་གྲོགས་པོ་མ་བསླུ། གཞན་ནོར་ལ་འདོད་རྔམས་མ་ཆེ། བྱ་བ་གང་ལ་ཡང་རང་རང་གི་ཚད་ལྟར་ཚོད་ཟིན་དགོས། བྱ་བའི་གྲུབ་དོན་དཔྱད་དགོས། གྲོགས་ཀྱི་སེམས་འཛིན་དགོས། མིའི་སེམས་རྒྱུད་གོ་དགོས། ལོངས་སྤྱོད་ལ་བེད་ཆོད་དགོས། སེར་སྣ་མེད་ཀྱང་ཚགས་དམ་ཞིབ་དགོས། མི་གཞི་འཇམ་ལ་བསྒྱུར་དུ་མེད་པ་ཞིག་དགོས། རྒྱུད་དྲང་ཞིང་ཚོད་དཔོག་པ་ཞིག་དགོས།

སྤྱིར་མིའི་བཟང་ངན་འདི་རང་གིས་ཞིབ་དུ་དཔྱད་ན་མ་གཏོགས་དེང་སང་ཕལ་ཆེར་ཞིག་གིས་ཡ་རབས་དམ་པའི་ལུགས་སྲོལ་དང་མཐུན་མི་མཐུན་མི་བརྟག་པར། རང་ལ་ཕན་ཐོགས་ཕྲན་བུ་རེ་དང་ངོ་འཛུམ་བསྟན་བྱུང་ན་བསྟོད་ཅིང་། རང་གི་བསམ་ཐོག་ཏུ་མ་བཏང་བ་སོགས་མི་དགའ་བ་རེ་བྱས་བྱུང་ན་ངན་སྨྲས་བྱེད་པ་དང་། གཞན་གྱི་མི་ཁའི་རྗེས་སུ་རྒྱུག་ནས་བསྟོད་སྨད་བྱེད་པ་ལ་ཉན་རྒྱུ་མེད། མཁས་པ་རང་གིས་དཔྱད་ཤེས་ཀྱིས། །བླུན་པོ་གྲགས་པའི་རྗེས་སུ་འབྲངས། །ཁྱི་རྒན་ཀུ་ཅོ་འདོན་པ་ན། །རྒྱུ་མཚན་མེད་པར་གཞན་དག་རྒྱུག །གསུངས་པ་ལྟར། གཏམ་མི་ཁ་བརྒྱུད་ན་ཇེ་མང་། ཟས་མི་ལག་བརྒྱུད་ན་ཇེ་ཉུང་། ཟེར་བ་རེད།

ལར་ནི། རང་དབང་ཐམས་ཅད་བདེ་བ་ཡིན། །གཞན་དབང་ཐམས་ཅད་སྡུག་བསྔལ་ཡིན། །ཐུན་མོང་པ་ནི་རྩོད་པའི་གཞི། །དམ་བཅའ་བ་ནི་འཆོར་བའི་རྒྱུ། །ནོར་གྱི་མཆོག་ནི་ཆོག་ཤེས་ཡིན། །ཡོན་ཏན་མཆོག་ནི་ཕན་སེམས་ཡིན། །རྒྱན་གྱི་མཆོག་ནི་མཁས་པ་ཡིན། །བདེ་བའི་མཆོག་ནི་སེམས་བསྐྱེད་ཡིན། །ཞེས་གསུངས་པ་རེད།

དེའང་། ནོར་ཅན་བླུན་པོའི་ནང་དུའང་ཡོད། །དཔའ་བོ་གཅན་གཟན་ཁྲོད་ནའང་ཡོད། །རང་འདོད་ཙམ་དུད་འགྲོ་ཚོས་ཀྱང་བསྒྲུབ་ཤེས་མོད། མཁས་པ་ཡ་རབས་དེ་ནི་འཇིག་རྟེན་འདི་ན་དཀོན་ཟེར་བ་ཡིན་པས། སྐྱེ་བོ་ཡ་རབས་དམ་པའི་ལུགས་ལ་ཅི་ནས་སློབ་ཅིག །རེམ་རེམ། ཞེས་ཟེར་བ་ན།

གཞོན་ནུ་བློ་ལྡན་གྱིས། འོ་ལགས་སོ། །ཁྱེད་ཀྱིས་བསླབ་བྱ་ཞིབ་ཏུ་གསུངས་པ་དཀའ་དྲིན་ཆེ། འོན་ཀྱང་དེ་འདྲ་མང་པོ་སེམས་ལ་མི་ཟིན་པས་དོན་མདོར་བསྡུས་ནས་བཤད་པར་ཞུ་ཟེར་བ་ལ།

རྒན་པོས། འོ་ཡ་ཁྱོད་བདེན། ཉོན་དང་ངས་བཤད། ད་མི་ལུགས་ཐམས་ཅད་གཙོ་བོར་ཚུར་བསྡུ་ན། རྒྱུད་འཇམ་དང་གཅིག །བྱ་སྤྱོད་ཚོད་ཟིན་པ་དང་གཉིས། ཁོག་ཡངས་ཤིང་ཚུགས་བརྟན་པ་དང་གསུམ། བྱ་བ་ཀུན་ལ་ཐོག་མར་བརྟག་དཔྱད་མཁས་པ་དང་བཞི། དེ་ཐམས་ཅད་ལ་ཕན་སེམས་དྲང་པོས་ཟིན་པ་དང་ལྔ་པོ་དེ་ལ་འདུས་ཡོད།

དང་པོ་རྒྱུད་ཁོང་ཁྲོ་ཚིག་རྩུབ་ཅན་ཞིག་ཡིན་ན་མི་སུ་དང་ཡང་མི་མཐུན། ཕར་ལ་ཕན་ཐོགས་བྱས་རུང་ཚུར་ལ་བཅར་སྙིང་མི་འདོད། ཀུན་གྱིས་མཐོང་ས་འགྲོགས་ས་མེད་པ་ཡོང་བས་རྒྱུད་འཇམ་དགོས། རྒྱུད་འཇམ་ཟེར་བ་དེ་མི་ཐམས་ཅད་ལ་ཁོང་ཁྲོ་ཚིག་རྩུབ་མེད་པར་རྒྱུད་འཇམ་ལྷོད་དེ་ཡོད་པ་ཞིག་ལ་ཟེར་བ་རེད་མ་གཏོགས་གླ་ལྤགས་འདྲ་བའི་གར་འཐེན་ས་ནས་ནུར་འགྲོ་བ། སྦྲང་རྩི་འདྲ་བ་གར་ཐུག་ས་རུ་འགོས་འགྲོ་བ་ཞིག་ལ་ཟེར་བ་མ་རེད། དེ་གཅིག་ཡིན།

བྱ་བ་མང་ཞིང་རང་ཚོད་མ་ཟིན་ན་ཁེ་ཉེན་ཆེ་ཞིང་། སྐབས་རེ་ལེགས་རུང་སྐབས་རེ་བརླག །མིས་འཕྱ་གཞི་ཞིག་ལས་མི་ཡོང་བས། གྲོགས་དང་བྱ་བ་རང་ཚོད་གཅིག་གི་ཐོག་ནས་བློ་སྣ་འགྱུར་ལྡོག་མི་མང་བར་བྱ་བྱེད་ཐམས་ཅད་ཚོད་ཟིན་དགོས། བྱ་བ་རང་ཚོད་ཟིན་ཟེར་བ་དེ་བྱ་གང་བྱེད་རུང་རང་གིས་རྒྱུད་ཚོད་ཐུབ་ཚོད་ནུས་ཚོད་མི་ཚོད་སོ་སོར་བསྟུན་ཤེས་པ་ཞིག་ལ་ཟེར་བ་རེད་མ་གཏོགས་གླེན་པ་ཨུ་ཚུགས་ཅན་བྱ་སྤྱོད་གང་ཡང་ཁས་མི་ལེན་པ་ཞིག་ལ་ཟེར་བ་མ་རེད། དེ་དང་གཉིས་ཡིན།

ཁ་ཟས་ནོར་རྫས་བུད་མེད་སོགས་མི་འདོད་མཁན་མེད་ཀྱང་ལོངས་སུ་སྤྱད་ལུགས་ཕུགས་ཀྱི་ཁེ་ཕན་ཆེ་ཆུང་ལ་བསམ། འཕྲལ་གྱི་ངོ་ཚ་ཁྲེལ་འཛེམ་ལ་བསམ། ཡང་ཚིག་ངན་གནོད་པ་སོགས་ལ་མ་ཁྲོ་མཁན་མེད་ཀྱང་། སྤྱིར་གྱི་བཀའ་ཁྲིམས་ཆད་པ་སོགས་ལ་བསམ། སྒོས་ཀྱི་འདི་ཕྱི་ལས་འབྲས་ལ་བསམ་དགོས། བཟང་ངན་སྐྱིད་སྡུག་གང་གིས་ཀྱང་གཤིས་མི་འགྱུར་བའི་ཚུགས་ཐུབ་པོ་དེ་ནམ་ཕུགས་རྒྱལ་ཁམས་ཀུན་གྱིས་བསྟོད་ནས་ཡོང་ངེས། དེས་ན་གང་ལའང་འགྱུར་ལྡོག་མེད་པའི་ཚུགས་ཟིན་པ་ཞིག་དགོས། ཚུགས་ཐུབ་ཟེར་བ་དེ་རང་གིས་དྲན་ཚད་མིས་ཟེར་ཚད་ཚང་མའི་རྗེས་སུ་མི་རྒྱུག་པར་བྱ་སྤྱོད་རྟག་ཐུབ་པ་ཞིག་ལ་ཟེར་བ་རེད་མ་གཏོགས། སྒལ་ཚིགས་ནང་དུ་དབྱུག་པ་བརྒྱུས་པ་འདྲ་བ་བཀུག་རྒྱུ་མེད་པ་ཞིག་ལ་ཟེར་བ་མ་རེད། དེ་དང་གསུམ་ཡིན།

དེ་ལྟར་བྱ་སྤྱོད་ཐམས་ཅད་ལ་སྔ་བསམ་ཕྱི་བསམ་གཏོང་། རང་དང་གཞན་ལ་འཕྲལ་དང་ཕུགས་སུ་གང་ཕན་གང་གནོད་སོགས་ཁེ་ཉེན་ལེགས་ཉེས་ཐམས་ཅད་ཞིག་པར་བརྟག །དཔྱད་མཁས་ན་གང་བསམ་ལེགས་པར་འགྲུབ་ནས་འོང་། བརྟག་ལོང་དཔྱད་ལོང་མེད་པར་བྱ་བ་བསྒྲུབ་ན་ངེད་རང་ཚོ་ལྟ་ཞོག །རྒྱལ་པོ་དཔའི་བྱིན་དང་ལངྐའི་རྒྱལ་པོས་ཀྱང་བྱང་ཆུབ་སེམས་དཔའ་མེ་ཏོག་ཟླ་མཛེས་དང་དྲང་སྲོང་བཟོད་པར་སྨྲ་བ་བཙུན་མོ་རྣམས་དང་ལྷན་ཅིག་འཁོད་ཚུལ་ལ་བལྟས་ནས་འདོད་པས་བཙུན་མོ་དབང་དུ་བསྡུ་འདོད་རེད་སྙམ་ནས་ཤན་པའི་ལག་ཏུ་སྤྲད་ནས་དཀྲོངས། ཕྱིས་ནས་འགྱོད་པ་སྐྱེས་ཀྱང་བཅོས་ཐབས་མེད་པ་ལྟ་བུའང་ཡོད།

ཡང་གཞན་གྱི་ངག་རྗེས་སུ་རྒྱུག་པ་དང་གཡོ་སྒྱུས་མགོ་སྐོར་བའང་ཡོད་དེ། གཡོ་ཅན་པདྨའི་རྩ་ལག་གིས་བཟང་མོ་བསད་ནས་རལ་གྲི་ཁྲག་ཅན་གཽ་ཏ་མའི་མདུན་དུ་འཕངས་པས་གཽ་ཏ་མ་ལ་ཁྲིམས་ཕོག་པ་དང་། རྐུན་མ་ཞིག་གིས་བེའུ་བརྐུས་ཏེ་ནགས་སུ་རང་སངས་རྒྱས་ཀྱི་མདུན་དུ་འཕངས་ནས་བྲོས་པས་རང་སངས་རྒྱས་ཁྲིམས་ལ་ཐུག་པ་ལྟ་བུའང་ཡོད། དེས་ན་བྱ་བྱེད་གང་ལའང་བརྟག་དཔྱད་ཞིབ་པར་བྱེད་དགོས།

ཧ་གོ་ངེས་མ་བྱུང་བར་དུ་གཏམ་མ་བཤད། །དོན་རྟོགས་ངེས་མ་བྱུང་བར་དུ་མནའ་མ་བསྐྱལ། །ཟེར་བའི་དཔེ་ལྟར་བརྟག་དཔྱད་དེ་ཡང་རང་གཞན་གྱི་བྱ་སྤྱོད་གང་ཡིན་ཡང་བརྩམ་ན་འགྲུབ་དང་མི་འགྲུབ། འགྲུབ་ན་དོན་འབྲས་ཆེ་ཆུང་སོགས་ལ་དཔྱད་མཁས་པ། མདའ་གང་འཕང་ཐང་ལ་མི་ཡར་བ། ལས་གང་བསྒྲུབ་ཐུར་ལ་མི་ལྷུང་བ་ཞིག་ལ་ཟེར་བ་རེད་མ་གཏོགས། རང་སྐྱོན་བལྟ་བའི་མེ་ལོང་མེད་པར་གཞན་སྐྱོན་འཚོལ་བའི་ཐུར་མ་བཟུང་ནས་མི་ཐམས་ཅད་ཀྱི་ཚོད་བླངས་ཏེ་གཡོ་སྒྱུའི་རིག་པ་བཀྱེ་ཐབས་ཞིག་ལ་ཟེར་བ་མ་རེད། དེ་དང་བཞི་ཡིན།

དེ་ལྟར་རང་གཞན་གྱི་བྱ་བ་བྱེད་ཚད་ཐམས་ཅད་ལ་བསམ་པ་ཕན་སེམས་དྲང་པོ་ཞིག་ཡོད་ན་རང་གཞན་གྱི་དོན་ཐམས་ཅད་འགྲུབ། ཚེ་འདིར་དཀར་ཕྱོགས་ཀྱི་སྲུང་མ་རྣམས་ཀྱིས་སྲུང་སྐྱོབ་མཛད་དེ་ཁ་རྗེ་རླུང་རྟ་དར། མི་ཐམས་ཅད་ཀྱིས་བྱམས་ཤིང་བཀུར་སྟི་བྱེད། ཚེ་ཕྱི་མའི་ཆོས་ཀྱང་རང་བཞིན་ཤུགས་ཀྱིས་འགྲུབ་ཡོང་བས། བསམ་པ་བཟང་པོ་འདི་དང་མི་འབྲལ་བ་ནི་ཤིན་ཏུ་གལ་ཆེ་བ་ཡིན། བསམ་པ་གཞན་ལ་གནག་ན་སྦྱོར་བ་རང་ལ་རྩུབ། །ཟེར་བ་རེད།

ཕན་སེམས་དེའང་རང་ལ་ཕན་བཏགས་མིན་དང་ཆ་རྒྱུས་ཡོད་མེད་ལ་མ་ལྟོས་པར་མཐོ་དམན་བཟང་ངན་བར་མ་ཡོངས་ལ་ཕན་འདོགས་པའི་བསམ་པ་བཟང་པོ་ཞིག་ཡོད་དགོས་པ་རེད་མ་གཏོགས། རང་གི་གཉེན་གྲོགས་དགའ་མཐུན་བུ་ཚ་ཆུང་མ་ཚོ་ལ་གཅེས་འཛིན་བརྩེ་སེམས་འཆང་བ་ཙམ་ལ་ཟེར་བ་མ་རེད། དེ་དང་ལྔ་ཡིན། དེ་ལྔ་ཀ་ཚང་ན་གཞན་ཅི་ཡང་མེད་རུང་མིའི་དམ་པ་མཆོག་ཏུ་གྱུར་པ་ཞིག་ཡིན་ནོ། །ཞེས་ཟེར།

ཡང་གཞོན་ནུ་བློ་ལྡན་གྱིས། དེ་ལྟར་བསླབ་བྱ་ཐམས་ཅད་ཤེས་ཀྱང་ལག་ལེན་ལ་མི་ཐེབས་ཏེ། དེང་སང་སྐྱེ་བོ་ཕལ་མོ་ཆེས་ཁ་ནས་བཤད་ཚུལ་ལ་བལྟས་ན་མི་ཡ་རབས་མཁས་པ་ཞིག་མ་ཡིན་པ་མེད་པ་ལྟ་བུ་དང་། ལག་གི་བྱ་སྤྱོད་ལ་བལྟས་ན་མ་རབས་ཁོ་ན་མ་གཏོགས་མེད་པ་ལྟ་བུ་ཞིག་འདུག་པས་དེ་ཚོ་ཅིའི་ལན་པ་རེད་གསུང་བར་ཞུ་ཟེར་བ་ལ།

རྒན་པོས། འོ་གཞོན་ནུ་བློ་ལྡན་ཁྱོད་ཀྱིས་ལེགས་པར་ཉན་ཏེ་སེམས་ལ་ཞོག་དང་། ད་དེང་སང་གི་སྐྱེ་བོ་ཐམས་ཅད་ཀྱིས་ཤེས་རུང་ལག་ལེན་ལ་མི་ཐེབས་པ་ནི་རང་འདོད་ཉོན་མོངས་པའི་དབང་དུ་ཤོར་བས་ལན་པ་རེད། ཟུར་ནས་བལྟས་ན་གླེན་པ་མཁས། །ལག་ཏུ་བཞག་ན་གཅིག་མི་ཤེས། །ཟེར་བ་ལྟར་རེད། དེས་ན་རང་རྒྱུད་འདི་ཉོན་མོངས་པའི་དབང་ཏུ་གཏོང་མི་རུང་།

འདོད་ཆགས་ཀྱི་དབང་དུ་སོང་ན་གཞན་གྱི་ནོར་རྫས་བརྐུ་བ། ལྐོག་ཟས་ཟ་བ། བུད་མེད་འཕྲོག་ཅིང་ཉེས་གྱོད་འཁྱེར་བ། ལྷ་རྟེན་བཤིག་ཅིང་གྲོགས་པོ་བསླུ་བ། སྲོག་གཅོད་པ་སོགས་བྱེད་ཡོང་།

ཞེ་སྡང་གི་དབང་དུ་སོང་ན་ཕ་མ་སོགས་ལ་བརྡུང་བརྡེག་ཚིག་ངན། གྲོགས་ལ་མཁོན་འཛིན་སྐྱོན་བརྗོད། སུ་དང་སུ་ལའང་འཛིང་རྩོད་བསད་བརྡུང་སོགས་ཀྱིས་རང་གཞན་ཚང་མ་སྡུག་ལ་སྦྱོར་ཡོང་།

ང་རྒྱལ་གྱི་དབང་དུ་སོང་ན་རང་མཐོང་ཁེངས་སེམས་ཀྱིས་རྒྱུད་སྦོས་ཏེ་གཞན་ལ་བརྙས་བཅོས་ངན་བཤད་འཕྱ་སྨོད་དམན་སྡང་སོགས་བྱེད་ཡོང་།

ཕྲག་དོག་གི་དབང་དུ་སོང་ན་གོང་མ་རྣམས་ལ་སྐུར་འདེབས་ངན་སྨྲས། རང་མཉམ་རྣམས་ལ་འགྲན་སེམས་ཟུར་ཟ། གཞན་གྱི་སྟོབས་འབྱོར་མངའ་ཐང་སོགས་ལ་མི་དགའ་བར་བྱེད་ཡོང་།

སེར་སྣའི་དབང་དུ་སོང་ན་རང་ལ་ནོར་རྫས་ཇི་ཙམ་ཡོད་ཀྱང་ཡར་མཆོད་མར་སྦྱིན་མི་བྲ། ཕན་ཐོགས་གཡར་སྐྱི་མི་བྲ། ཆོག་དུས་འགྲིགས་དུས་མི་འོང་། ཐ་ན་རང་གི་ལྟོ་རྒྱབ་ལེགས་པོ་ཞིག་གི་བེད་སྤྱོད་ཙམ་མི་བྲ་བ་བསེ་རག་དངོས་ཡིན།

གཏི་མུག་གི་དབང་དུ་སོང་ན་དགེ་སྒྲུབ་སྡིག་སྤོང་། བྱ་བ་ལེགས་ཉེས། མིའི་བཟང་ངན་བླང་དོར་གང་ཡང་མི་ཤེས་པར་ཐོམ་ཡོ་རེ་བ་དེ་ཡིན།

དེ་ལྟར་ཉོན་མོང་དུག་ལྔ་སེར་སྣ་དང་དྲུག་འདིས་འདི་ཕྱི་གཉིས་ཀྱི་སྡུག་བསྔལ་མི་འདོད་པ་ཐམས་ཅད་ཀྱི་སྣ་འདྲེན་ཡོང་བས་ན། ཆོས་དང་འཇིག་རྟེན་གཉིས་ཀའི་བྱ་བ་ཉེས་འགྲོ་བའི་རྐྱེན་རྩ་ཉོན་མོངས་པ་རང་འདོད་འདིས་གང་བསམ་བསམ་བསྒྲུབ་ནས་རང་ཚུགས་མ་ཟིན་པའི་ལན་པ་ཡིན་པས། ད་ནི་འདི་ཕྱིའི་བདེ་སྐྱིད་ལ་ལོངས་སྤྱོད་འདོད་ཡོད་པ་ཚོས་གདོང་ཕར་ཕྱོགས་ནས་གཞན་གྱི་བཟང་ངན་ཡིན་མིན་ཞིག་ཤོད་ཀྱིན་མི་སྡོད་པར། ཚུར་རང་གི་གདོང་པར་ལྟོས་ལ་དུས་རྒྱུན་དུ་རང་སེམས་འདི་རང་གིས་བརྟག །རང་རྒྱུད་འདི་རང་གིས་འཆོས། རང་གིས་རང་ལམ་ལ་ཞོག་དང་། ཆོས་དང་འཇིག་རྟེན་གཉིས་ཀའི་སྒྲུབ་ཐབས་ཐམས་ཅད་དེ་ལ་འདུས་ནས་ཡོད་དོ། །

ཨེ་གོ་བུ་བློ་དང་ལྡན་པ་ད་དུང་ཅུང་ཟད་ཉོན་དང་། ནོར་ནི་ཁེ་ཉེན་ཆེ་བའི་རྒྱུ། །མཆོད་སྦྱིན་བསོད་ནམས་སྙིང་པོ་ལོངས། །མི་ལུས་རྙེད་དཀའ་ད་རེས་ཙམ། །བསྙེན་གནས་དགེ་བསྙེན་ཚུལ་ཁྲིམས་བསྲུང་། །ཞེ་སྡང་དམྱལ་བར་སྐྱེ་བའི་རྒྱུ། །གང་ལ་བཟོད་པའི་གོ་ཆ་གྱོན། །ལེ་ལོས་འདི་ཕྱིའི་དོན་མི་འགྲུབ། །བརྩོན་འགྲུས་ཆུ་བོའི་རྒྱུན་བཞིན་བསྟེན། །རྣམ་གཡེང་ཅན་གྱིས་མི་ཚེ་འདས། །དོན་ཆེན་དགེ་ལ་རྩེ་གཅིག་གཞོལ། །ལུགས་གཉིས་བྱ་བ་ཤེས་པ་ལ། །ཐོས་བསམ་སྒོམ་པའི་ཤེས་རབ་བསྟེན། །

ང་རྒྱལ་ཅན་ལ་མགུ་དུས་མེད། །ཕྲག་དོག་ཅན་ལ་བདེ་དུས་མེད། །འདོད་ཆགས་ཅན་ལ་ཆོག་དུས་མེད། །ཞེ་སྡང་ཅན་ལ་མཐུན་དུས་མེད། །སེར་སྣ་ཅན་ལ་ཡོད་དུས་མེད། །གཏི་མུག་ཅན་ལ་འགྲུབ་དུས་མེད། །འཁྲུལ་པའི་སེམས་ལ་བདེ་དུས་མེད། །

ཉོན་མོངས་ཆུང་ན་སྡུག་བསྔལ་ཆུང་། །ཉོན་མོངས་ཟད་དུས་སྡུག་བསྔལ་ཟད། །དེ་ཕྱིར་མི་འདོད་ཀུན་གྱི་གཞི། །ཉོན་མོངས་དགྲ་བོ་བཅོམ་ན་ལེགས། །ཞེས་ཟེར་ཏེ་དལ་གྱིས་ལངས་བྱུང་བ་ན།

གཞོན་ནུ་བློ་ལྡན་དེ་སྙིང་ནས་ཡིད་ཆེས་དགའ་མགུ་ཡི་རང་སྟེ་རྒན་པོ་ལ་ཕྱག་དང་ཞེ་ས་བྱས་ནས་འདི་སྐད་ཅེས། ཀྱེ། བསྐལ་པ་བཟང་པོའི་སྐྱེས་བུ་དེ། །ལེགས་བཤད་ནོར་བུའི་གཏེར་དང་འདྲ། །དྲིན་ཆེན་ཕ་མ་རྒན་རབས་དེ། །ཡ་རབས་སྐྱེ་བོའི་སྙིང་དང་འདྲ། །བསླབ་བྱ་སྙིང་གི་བདུད་རྩི་འདི། །དེ་སྔོན་ཁོ་བོས་ཐོས་མ་མྱོང་། །དེ་རིང་མཁས་པ་རྒན་པོའི་དྲིན། །དྭ་ཕྲུག་ཕ་མའི་ཁ་ད་འདྲ། །ད་ནི་ཕ་དང་བུ་བཞིན་དུ། །ཡང་ཡང་ཞལ་ད་གནང་བར་ཞུ། །བཀའ་དྲིན་འཁོར་མེད་རིན་པོ་ཆེ། །དགྱེས་ཞལ་ཡང་ཡང་མཇལ་བར་སྨོན། །ཞེས་ཞུས་པས། རྒན་པོ་དགྱེས་ཤིང་བརྩེ་བའི་ཉམས་ཀྱིས། འོ་ཡ་ཡ། ཨ་བུ་བུ་ལོ་ཁྱོད་བདེ་བར་སྡོད་ཅིག་ཨ་ཟེར་ནས་དལ་གྱིས་བཞུད་སོང་ངོ་།། །།

དཔལ་སྤྲུལ་ཨོ་རྒྱན་འཇིགས་མེད་ཆོས་ཀྱི་དབང་པོའི་གསུང་སྒྲོས་ཞལ་ད་ལུགས་གཉིས་སྙིང་བཅུད་ཞེས་བྱ་བ་རྫོགས་སོ།། །།